รัฐบาลไทย-ข่าวทำเนียบรัฐบาล-คลังชวนเที่ยวงานกาชาด 2561 จัดเต็ม “สาระ-ความสนุก-บริการ”
วันพฤหัสบดีที่ 22 พฤศจิกายน 2561
คลังชวนเที่ยวงานกาชาด 2561 จัดเต็ม “สาระ-ความสนุก-บริการ”
รองประธานคณะกรรมการร้านกาชาดกระทรวงการคลัง กล่าวถึงความพร้อมในการร่วมออกร้านกาชาดกระทรวงการคลัง เนื่องในโอกาสการจัดงานกาชาด ประจําปี 2561 ระหว่างวันที่ 23 พฤศจิกายน - 1 ธันวาคม 2561 รวม 9 วัน 9 คืน ณ บริเวณสวนลุมพินี กรุงเทพฯ
นายยุทธนา หยิมการุณ รองปลัดกระทรวงการคลัง ในฐานะรองประธานคณะกรรมการร้านกาชาดกระทรวงการคลัง กล่าวถึงความพร้อมในการร่วมออกร้านกาชาดกระทรวงการคลัง เนื่องในโอกาสการจัดงานกาชาด ประจําปี 2561 ระหว่างวันที่ 23 พฤศจิกายน - 1 ธันวาคม 2561 รวม 9 วัน 9 คืน ณ บริเวณสวนลุมพินี กรุงเทพฯ ว่า กระทรวงการคลังรู้สึกยินดีเป็นอย่างยิ่งที่ได้ร่วมเป็นส่วนหนึ่งในการร่วมช่วยเหลือสังคมผ่านสภากาชาดไทย ในฐานะองค์กรสาธารณกุศลที่ให้บริการทางการแพทย์ การสาธารณสุข และบรรเทาทุกข์แก่คนไทย และผู้ยากไร้ทั่วประเทศ งานกาชาดที่ผ่านมาทุกปี จะเป็นงานที่พี่น้องชาวไทยตั้งตาคอย เพราะทุกคนรู้ดีว่านอกเหนือจากความสุขความสนุกที่จะได้รับแล้ว งานนี้ยังถือเป็นการทําบุญ ช่วยเหลือผู้ตกทุกข์ได้ยาก และเป็นการเฉลิมพระเกียรติคุณ ระลึกถึงพระมหากรุณาธิคุณที่สถาบัน พระมหากษัตริย์ทรงมีต่อพสกนิกรชาวไทยมาโดยตลอด ที่สําคัญในปีนี้ ถือเป็นโอกาสพิเศษที่สภากาชาดไทยครบรอบ 125 ปี กระทรวงการคลังจึงได้เตรียมการจัดงานที่เพียบพร้อมทั้งนิทรรศการความรู้ที่เป็นสาระประโยชน์ ความสนุกสนานจากการออกร้านเล่นเกม และบริการที่หลากหลายจากหน่วยงานในสังกัดทั้งภาคราชการและรัฐวิสาหกิจมาพร้อมให้บริการประชาชนในร้านกาชาดกระทรวงการคลัง ทั้งนี้ สมเด็จพระเทพรัตนราชสุดาฯ สยามบรมราชกุมารี องค์อุปนายิกาสภากาชาดไทย จะเสด็จพระราชดําเนินทรงเปิดงานกาชาด ประจําปี 2561 ในวันศุกร์ที่ 23 พฤศจิกายน 2561 ณ พลับพลาพิธี หน้าหอสมุดประชาชน สวนลุมพินี กรุงเทพมหานคร เวลา 17.00 น.
สําหรับในส่วนของการออกร้านกาชาดกระทรวงการคลังในปีนี้ กระทรวงการคลังและหน่วยงานในสังกัดได้ร่วมนํากิจกรรมต่างๆ ที่เป็นจุดเด่นของแต่ละหน่วยงานมานําเสนออย่างมากมาย อาทิ การจําหน่ายสินค้าราคาถูกจากกรมศุลกากร การจําหน่ายจ่ายแลกเหรียญจากกรมธนารักษ์ การให้ความรู้และบริการตรวจสอบสิทธิ์ค่ารักษาพยาบาล/บัตรสวัสดิการแห่งรัฐ รวมถึงการออกร้านจําหน่ายสินค้าธงฟ้าราคาประหยัดสําหรับประชาชนที่มีบัตรสวัสดิการภาครัฐจากกรมบัญชีกลาง นิทรรศการความรู้เกี่ยวกับการออมจากธนาคารออมสินและกองทุนการออมแห่งชาติ การจําหน่ายสินค้าการเกษตรที่สดใหม่และสินค้าแปรรูปที่หลากหลายจากธนาคารเพื่อการเกษตรและสหกรณ์การเกษตร การจําหน่ายสลากกาชาดประจําวันโดยสํานักงานสลากกินแบ่งรัฐบาล และกิจกรรมเกมสนุกๆ ชิงรางวัลจากหลากหลายหน่วยงาน
“งานกาชาดปีนี้มีการเปลี่ยนแปลงสถานที่ในการจัดงาน จากเดิมที่จัดขึ้นในบริเวณลานพระราชวังดุสิตและสวนอัมพร มาเป็นที่สวนลุมพินี ร่วมถึงเปลี่ยนแปลงเวลาในการจัดงาน ซึ่งข้อดีก็คือ ช่วงนี้เป็นช่วงหน้าหนาวอากาศกําลังเย็นสบาย เดินได้สบายๆ ไม่ร้อน และด้วยความที่สวนลุมพินีเองก็มีต้นไม้มาก ทําให้ได้ความร่มรื่น และบรรยากาศที่แตกต่างกันออกไป นอกจากนั้นสถานที่จัดงานที่อยู่ใจกลางเมืองมีระบบขนส่งมวลชนที่หลากหลาย ทั้งรถประจําทาง รถสาธารณะ และรถไฟฟ้า ก็จะช่วยอํานวยความสะดวกให้แก่ประชาชนผู้สนใจเข้าเที่ยวชมงานได้มากขึ้น Theme การจัดงานครั้งนี้จะเป็นแนวย้อนยุค ทําให้มีมุมมีการแต่งร้านสวยๆ มากมาย เหมาะสําหรับคนที่ชอบถ่ายภาพ สําหรับร้านกาชาดกระทรวงการคลังในปีนี้ จะตั้งอยู่บริเวณประตู 1 สวนลุมพินี ฝั่งถนนวิทยุ ซึ่งตลอดการจัดงานทั้ง 9 วัน ในช่วง 23 พฤศจิกายน - 1 ธันวาคม 2561 ตั้งแต่เวลา 10.30 - 22.00 น. งานในครั้งนี้ไม่เสียค่าผ่านประตู ซึ่งเราจะมีกิจกรรมที่หลากหลายทั้งสาระความรู้ที่เกี่ยวกับผลงาน การจําหน่ายสินค้า และความสนุกสนานจากเกมชิงรางวัล
ผมในนามชาวกระทรวงการคลังก็อยากจะขอเชิญชวนให้พี่น้องประชาชนชาวไทยทุกท่านมาเที่ยวชมงานในครั้งนี้ มาเยี่ยมชมร้านกาชาดกระทรวงการคลัง มาร่วมสนุกสนาน ร่วมทําบุญ และจับจ่ายสินค้าเพื่อเตรียมไว้ใช้ในวาระโอกาสแห่งความสุขที่กําลังจะมาถึงในช่วงสิ้นปีนี้ ซึ่งผมรับรองว่างานในปีนี้จะเป็นอีกหนึ่งงานกาชาดที่ท่านจะต้องพึงพอใจ มีความสุข และประทับใจอย่างแน่นอน” รองปลัดกระทรวงการคลัง กล่าวในตอนท้าย
ส่วนอํานวยการ สํานักบริหารกลาง สํานักงานปลัดกระทรวงการคลัง
โทร. 0 2126 5800 ต่อ 2237
สรุปข้อมูลการออกร้านกาชาดกระทรวงการคลัง
หน่วยงาน กิจกรรม
1. กรมธนารักษ์
- นิทรรศการทรัพย์สินมีค่าของแผ่นดิน
- การจําหน่ายจ่ายแลกเหรียญ
2. กรมบัญชีกลาง
- กิจกรรมให้ความรู้และบริการตรวจสอบสิทธิ์ค่ารักษาพยาบาล/บัตรสวัสดิการแห่งรัฐ
- การจําหน่ายสินค้าร้านธงฟ้าราคาประหยัด สําหรับประชาชนที่มีบัตรสวัสดิการภาครัฐเท่านั้น
3. กรมศุลกากร
- การจําหน่ายสินค้าราคาถูกตลอดระยะเวลาการจัดงานทั้ง 9 วัน
- กิจกรรมให้ความรู้เกี่ยวกับกรมศุลกากร
4. กรมสรรพสามิต
- กิจกรรมร่วมเล่นเกมเพื่อลุ้นรับของที่ระลึก
- กิจกรรมให้ความรู้เกี่ยวกับกรมสรรพสามิต
5. กรมสรรพากร
- กิจกรรมร่วมเล่นเกมเพื่อลุ้นรับของที่ระลึก
- บริการให้คําแนะนําด้านภาษี
- นิทรรศการความรู้เรื่องของภาษีเงินได้ และก้าวเข้าสู่ยุคใหม่ของกรมสรรพากรกับระบบ RD Digital
6. ธนาคารออมสิน
- Theme การจัดบูทแบบย้อนวันวาน
- การจําลองสาขาในรูปแบบ DigiThai Banking
- บริการในยุคดิจิทัล ทั้งเปิดบัญชี สมัคร MyMo บริการสินเชื่อ และตู้ ATM
- กระปุกออมสิน สําหรับผู้บริจาคเงินผ่าน QR สาธุ (e-donation) ผ่าน Application MyMo ของธนาคารออมสิน (200 ท่าน/วัน) ตลอด 9 วัน
7. สํานักงานสลากกินแบ่งรัฐบาล
- จําหน่ายสลากกาชาดประจําวัน เพื่อให้ผู้มาเยี่ยมชมร้านกาชาดกระทรวงการคลัง ร่วมเล่นเกมส์ จับสลาก หมุนวงล้อ ชิงรางวัลต่างๆ และนํารายได้จากการจําหน่ายสลากหลัง หักค่าใช้จ่าย นําทูลเกล้าฯ ถวายโดยเสด็จพระราชกุศล บํารุงสภากาชาดไทย
8.ธนาคารอาคารสงเคราะห์
- กิจกรรมร่วมเล่นเกมเพื่อลุ้นรับของที่ระลึก
- กิจกรรมให้ความรู้เกี่ยวกับ ธอส.
9. ธนาคารเพื่อการเกษตรและการเกษตรและสหกรณ์การเกษตร
- การจําหน่ายสินค้าเกษตร
10. ธนาคารอิสลาม
- กิจกรรมให้ความรู้เกี่ยวกับธนาคาร
- กิจกรรมร่วม Like Page ธนาคาร เพื่อรับของที่ระลึก
11. คณะกรรมการกํากับและส่งเสริมการประกอบธุรกิจประกันภัย
- นิทรรศการเพื่อเผยแพร่ความรู้ด้านการประกันภัย
- บริการให้คําปรึกษา การรับเรื่องร้องเรียนด้านการประกันภัย
- กิจกรรมให้ความรู้เกี่ยวกับ คปภ.
- การแจกกรมธรรม์ประกันภัย 100 (ไมโครอินชัวรันส์) สําหรับผู้เข้าร่วมกิจกรรม
12. กองทุนการออมแห่งชาติ
- กิจกรรมร่วมเล่นเกมเพื่อลุ้นรับของที่ระลึก
- กิจกรรมการตรวจสอบสิทธิ
- การรับสมัครสมาชิก กอช. พิเศษหากสมัครภายในงานจะได้รับเสื้อ กระปุก และปิ่นโต เป็นของที่ระลึก
13. ธนาคารแห่งประเทศไทย
- กิจกรรมร่วมเล่นเกมเพื่อลุ้นรับของที่ระลึก
- การจําหน่ายหนังสือ “รวมธนบัตรรัชกาลที่ 9”